ປະທານາທິບໍດີ ໂອບາມາ ຕັດເວລາພັກຜ່ອນລົງ ເພື່ອກັບຄືນສູ່ວໍຊິງຕັນ ເຈລະຈາເລື້ອງງົບປະມານ
ທ່ານ Barack Obama ​ຕັດ​ເວລາ​ພັກຜ່ອນ ​​ທີ່​ລັດ Hawaii ລົງ ເພື່ອ​ກັບຄືນ​ມາ ​ ທໍາການ​ສົນທະນາ ຕົກລົງເລື້ອງ​ງົບປະມານ ໃຫ້ໄດ້ ກ່ອນ​​ສີ້​ນປີ​ນີ້.
ປະທານາທິບໍດີສະຫະລັດ ທ່ານ Barack Obama ໄດ້ຕັດ ເວລາພັກຜ່ອນຂອງທ່ານທີ່ລັດຮາວາຍ ໃນເຂດມະຫາສະມຸດ ປາຊິຟິກ ໃຫ້ສັ້ນລົງ ແລະທ່ານຈະກັບຄືນມານະຄອນຫລວງ ວໍຊິງຕັນເພື່ອເລີ້ມການສົນ ທະນາຫາລື ກັບບັນດາຜູ້ນໍາລັດ ຖະສະພາ ແນໃສ່ເພື່ອໃຫ້ບັນລຸການຕົກລົງກ່ຽວກັບແຜນການ ຕັດການຂາດດຸນງົບປະມານກ່ອນຈະສີ້ນປີນີ້ ທໍານຽບຂາວກ່າວວ່າ ທ່ານ Obama ຈະອອກເດີນທາງໃນ ວັນພຸດມື້ນີ້ ແລະຄາດວ່າຈະມາເຖິງກຸງວໍຊິງຕັນ ໃນຕອນເຊົ້າ ຂອງວັນພະຫັດ ໃນຕົ້ນອາທິດແລ້ວນີ້ ປະທານາທິບໍດີໂອບາມາ ກ່າວວ່າ ທ່ານ ແລະປະທານສະພາຕໍ່າສະຫະລັດ ທີ່ສັງກັດພັກຣີພັບບລິກັນ ທ່ານ John Boehner ໃກ້ທີ່ຈະຕົກລົງກັນໄດ້ແລ້ວໃນການປະນີປະນອມ ເພື່ອບໍ່ໃຫ້ເກີດ ໃນອັນທີ່ເອີ້ນກັນວ່າ “ເຫວງົບປະມານ” ຊຶ່ງເປັນການບັງຄັບໃຫ້ຕັດການໃຊ້ຈ່າຍຕ່າງໆລົງ 500 ພັນລ້ານໂດລາ ແລະຂື້ນການເກັບພາສີທີ່ອາດຈະມີຜົນກະທົບຕໍ່ພວກຄົນງານຊາວ ອາເມຣິກັນ ເກືອບທຸກໆຄົນ ຊຶ່ງຈະເລີ້ມມີຜົນບັງຄັບໃນວັນທີ 1 ມັງກອນ ຈະມາເຖິງນີ້ ແຕ່ຕົກມາເຖິງທ້າຍອາທິດແລ້ວນີ້ ການພະຍາຍາມທັງໝົດບໍ່ໄດ້ເປັນໄປຕາມທີ່ໄດ້ວາງແຜນໄວ້ ໃນຂະນະທີ່ບັນດາສະມາຊິກລັດຖະສະພາທັງຫລາຍ ພາກັນກັບຄືນບ້ານໄປພັກຜ່ອນ ສະຫລອງບຸນຄຣິສຕ໌ມາສຂອງເຂົາເຈົ້າ